**ПОЛИТИЧЕСКА ПОЗИЦИЯ ОТНОСНО ПРОДАЖБАТА НА „ЛУКОЙЛ НЕФТОХИМ БУРГАС“ АД И „ЛУКОЙЛ-БЪЛГАРИЯ“ ЕООД**

По повод продажбата на „Лукойл Нефтохим Бургас“ АД и „Лукойл – България“ ЕООД, ПП „България може“ заявява следното:

* Най-голямото нефтопреработвателно предприятие на Балканите и дистрибуторската му мрежа от продуктопровод, петролни бази и около 220 бензиностанции, явяваща се с уникални инфраструктурни и географски дадености, отговарящи за над половината от снабдяването с горива в Република България, е елемент на националната и енергийната сигурност и ключов актив за гарантиране на суверенитета на Република България. Неговата собственост е от особено значение за стабилността на страната.
* Призоваваме за отговорно отношение от страна на политическите лица. „Златната акция“ и назначаването на особен търговски управител не дават възможност на държавата да контролира пряко процеса на покупко-продажба.
* Поради това, с механизмите си за последващ контрол (КЗК, Агенция „Митници“, служби), държавата следва да гарантира, че новият собственик на рафинерията и дистрибуторската мрежа няма да злоупотребява с доказаното господстващо положение на групата, както и че няма да става проводник на враждебни външни въздействия. Именно такъв механизъм е и фигурата на особения търговски управител.
* Собствеността на подобна ключова инфраструктура не може да бъде в съмнителни консорциуми и офшорни предприятия. Държавата трябва да предприеме всички мерки, за да бъде в течение на търговските преговори и да направи максималното да бъде избран стратегически купувач, който ще продължи обновяването на активите и ще гарантира дългосрочните доставки на суров петрол.
* Придобиването на собствеността в момента от страна на държавата гарантира, че рафинерията и дистрибуторската мрежа ще станат поредната „касичка“ за частни интереси, укрити зад фасадата на националния интерес. Държавата следва да се съсредоточи в действия, повишаващи конкуренцията на пазара на складови наличности и да оползотворява максимално възможностите на акцията клас „А“ и на правомощията, дадени ѝ от законодателството.
* Собственикът на нефтопреработвателните, продуктопроводните и складовите активи доказано формира пазара на горива в страната и има възможност да упражнява влияние върху много от вътрешните процеси в държавата. Поради това настояваме държавата, чрез своите институции и служби, да предприеме необходимите мерки за гарантиране на българския интерес в процеса на смяна на собствеността на рафинерията и на мрежата за транспорт, съхранение и продажба на нефтопродукти.